Jekk ngħid li lil Sor Maria kont nafha sew, inkun qed nigdeb. Ma nafx la x'kien isimha veru, wisq anqas minn fejn hi. Lil Sor Maria kont naraha biss nhar ta' Tnejn filgħaxija meta jkollna l-provi tal-kor ġewwa l-knisja tal-Monasteru ta' Santa Katerina ġewwa l-Belt Valletta. Kienet tkun dejjem hi li tagħlaq warajna. Għad-disgħa kont taraha tinżel fil-kor wara l-altar, u tistenna bil-paċenzja kollha li nispiċċaw ħalli ssakkar warajna. Mhux l-ewwel darba li nġebbdu sad-disgħa u nofs. Sor Maria qatt ma gergret. Sor Maria għexet ħajjitha ġewwa l-monasteru. Anke issa li r-regolamenti tal-klawsura m'għadhomx daqshekk stretti, dejjem baqgħet iżżomm id-distanza xierqa. Qabel ma l-aħħar korist joħroġ mill-knisja hi ma kenitx toħroġ mis-sagristija sabiex tagħlaq warajna. Meta konna ndumu (kważi kull prova!) kont dejjem niskuża ruħi għax żammejniha. 'Tibżax, jien nieħu gost nismagħkom,' kienet tweġibni hi bi tbissima sinċiera. Nemmen li veru kienet tieħu gost tismagħna nkantaw hekk kif bil-mod il-mod ninsġu polifonija wara l-oħra. Nemmen ukoll li kultant kienet tqarras xi ftit wiċċha u tlissen xi żewġ ġakulatorji meta taqbiżli xi ftit u ngħid xi kelmtejn mhux f'posthom. Kultant xi ħadd iġib xi biċċa kejk jew xi ħaġa ħelwa, u nħalluhom ma Sor Maria biex tgħaddihom lill-bqija tas-sorijiet. Għid li t-Tnejn ta' wara kienet tiġi tirringrazzjana, u b'dik il-grazzi nħossni nistħi, għax min jaf kemm-il darba xi ħadd tani xi ħaġa jew għamilli pjaċir u nsejt ngħid 'Grazzi'. Darba minnhom wara prova tlabtha titlob għal ħabib tiegħi li kien għaddej minn problema ta' saħħa. 'X'jismu?' saqsietni hi. 'Mhux għax Alla ma jismax talbi, għax Dak kollox jaf. Imma meta nitlob lil Madonna inħobb insemmilha l-isem...inħossni iktar qrib tagħha.' U jien, għadni ma nafx x'jismek. Darb'oħra jien u sejjer għall-prova lwejt saqajja. Imsieken is-sorijiet, naħseb kellhom ferneżija fuqhom. Bejn għax inkwetaw u riedu jgħinuni, u bejn għax kelli nidħol ġewwa l-monasteru biex jagħmluli s-silġ, u dawn fejn qatt jidħol xi ħadd hemm ġew? U magħhom kien hemm Sor Maria, li minkejja li xwejħa xorta nsistiet li tagħmilli s-silġ (pakkett piżelli ffriżat!) ma sieqi. Sor Maria, li fi żmien sena waqgħet u tbenġlet xi sitt darbiet, xorta waħda ġiet tgħinni. Lil Sor Maria ma kontx nafha sew. Jien għaliha kont barrani li kull nhar ta' Tnejn, flimkien ma' sħabi tal-kor, kont inżommha mqajjma sat-tard. Mhux żgur kienet taf x'jisimna. Iżda m'hemmx għalfejn tkun taf, għax ċert li kull meta ħa nkantaw xorta ħa tibqa' tismagħna sal-aħħar. Anzi issa aħjar għax tismagħna kullimkien! U meta taqbiżli xi kelma mhux f'postha, tismagħha wkoll, u titlob lill-Mulej jaħfirhieli, avolja ma tafx eżatt x'jisimni. Għalissa daqshekk sakkret warajna kull nhar ta' Tnejn. Issa min jaf...forsi d-darba li jmiss li terġa tarani...tiftaħli hi!
Tifkira: Sor Maria O.S.A.